Danmark fik i 2011 sin første kvindelige statsminister med Helle Thorning-Schmidt (S), og Enhedslistens frontfigur Johanne Schmidt-Nielsen lod for første gang sit parti stemme for en finanslov. Historiske milepæle i dansk politik, som imidlertid ikke kan rokke ved, at 2011 først og fremmest har været Margrethe Vestagers (R) år. Den radikale formand er årets politiker, mener et stort flertal af politiske kommentatorer i Politikos panel.

Ifølge dem har Vestager ikke alene genoplivet midten af dansk politik, hun har også vist politisk mod ved at stå ved sine holdninger og være parat til at indgå svære beslutninger om en tilbagetrækningsreform.

»I ti år har vi oplevet et politisk system, som var bange for vælgerne. Det har Margrethe Vestager ændret ved at gribe nuet og gå med i forliget om tilbagetrækningsreformen. Alene med den manøvre og det regeringsgrundlag, som hun bankede igennem på toppen af Crowne Plaza, har hun været med til at ændre dansk politik i resten af dette årti,« siger politisk kommentator Niels Krause-Kjær.

17 ud af 25 kommentatorer har peget på Margrethe Vestager som årets politiker. Panelet peger samtidigt på Bjarne Corydon som årets højdespringer og på Özlem Cekic som årets bommert.

Du kan læse om de enkelte kåringer og give dit besyv med ved at bladre videre eller bruge linksene herunder: